Rådets afgørelse

af 15. marts 2001

om indgåelse af en aftale mellem Det Europæiske Fællesskab og Republikken Island og Kongeriget Norge om kriterier og mekanismer for fastsættelse af, hvilken stat der er ansvarlig for behandlingen af en asylansøgning indgivet i en medlemsstat eller i Island eller Norge

(2001/258/EF)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 63, stk. 1, sammenholdt med artikel 300, stk. 2, første afsnit, andet punktum, og artikel 300, stk. 3, første afsnit,

under henvisning til forslag fra Kommissionen(1),

under henvisning til udtalelse fra Europa-Parlamentet(2), og

ud fra følgende betragtninger:

(1) Kommissionen har på vegne af Det Europæiske Fællesskab forhandlet en aftale mellem Det Europæiske Fællesskab og Republikken Island og Kongeriget Norge om kriterier og mekanismer for fastsættelse af, hvilken stat der er ansvarlig for behandlingen af en asylansøgning indgivet i en medlemsstat eller i Island eller Norge (i det følgende benævnt "aftalen").

(2) Aftalen blev på Det Europæiske Fællesskabs vegne undertegnet den 19. januar 2001, med forbehold af dens senere indgåelse i overensstemmelse med Rådets afgørelse af 19. januar 2001.

(3) Aftalen bør nu godkendes.

(4) Det er tillige nødvendigt at fastlægge, hvordan visse af aftalens bestemmelser skal anvendes.

(5) Ved aftalen nedsættes der et fælles udvalg med beslutningsbeføjelser på bestemte områder, og det er derfor nødvendigt at fastsætte, hvem der repræsenterer Fællesskabet i dette udvalg.

(6) Det er desuden nødvendigt at indføre en procedure for, hvordan Fællesskabets holdning skal fastlægges.

(7) Det Forenede Kongerige og Irland har i medfør af artikel 3 i protokollen om Det Forenede Kongeriges og Irlands stilling, der er knyttet som bilag til traktaten om Den Europæiske Union og til traktaten om oprettelse af Det Europæiske Fællesskab, meddelt, at de ønsker at deltage i vedtagelsen og anvendelsen af denne afgørelse.

(8) I medfør af artikel 1 og 2 i protokollen om Danmarks stilling, der er knyttet som bilag til nævnte traktater, deltager Danmark ikke i vedtagelsen af denne afgørelse, som derfor ikke er bindende for og ikke finder anvendelse i Danmark -

TRUFFET FØLGENDE AFGØRELSE:

Artikel 1

Aftalen mellem Det Europæiske Fællesskab og Republikken Island og Kongeriget Norge om kriterier og mekanismer for fastsættelse af, hvilken stat der er ansvarlig for behandlingen af en asylansøgning indgivet i en medlemsstat eller i Island eller Norge, godkendes hermed på Fællesskabets vegne.

Aftalens tekst er knyttet til denne afgørelse.

Artikel 2

Rådets formand bemyndiges hermed til at udpege den person, der skal have bemyndigelse til på Det Europæiske Fællesskabs vegne at deponere det i aftalens artikel 14 omhandlede godkendelsesinstrument som udtryk for Fællesskabets samtykke i at være bundet af aftalen.

Artikel 3

Kommissionen skal repræsentere Fællesskabet i det fælles udvalg, der nedsættes ved aftalens artikel 3.

Artikel 4

1. Fællesskabets holdning i det fælles udvalg med hensyn til vedtagelsen af dets forretningsorden jf. aftalens artikel 3, stk. 2, fastlægges af Kommissionen efter høring af et særligt udvalg udpeget af Rådet.

2. For alle andre af det fælles udvalgs afgørelser fastlægges Fællesskabets holdning af Rådet med kvalificeret flertal efter forslag fra Kommissionen.

Artikel 5

Denne afgørelse offentliggøres i De Europæiske Fællesskabers Tidende.

Udfærdiget i Bruxelles, den 15. marts 2001.

På Rådets vegne

M-I. Klingvall

Formand

(1) Forslag fremlagt den 31.1.2001 (endnu ikke offentliggjort i EFT).

(2) Udtalelse afgivet den 14.2.2001 (endnu ikke offentliggjort i EFT).